《送江阴郡博周元浩归平阳》
元代·郑东

君不见苏秦昔上秦王书，嫂不下机妻不炊。青灯长夜股流血，黄金六印何累累。

又不见陶渊明，富贵视之鸿毛轻。腰宁不折五斗米，归来篱菊秋盈盈。

周君妙年江海客，几度吴花醉中摘。蒲帆半幅风飕飕，长啸一声江月白。

我家亦在蒲海头，此时春酒浓如油。堪怜千里尚飘泊，恨不共买东归舟。

作者简介：温州平阳人，字季明，号杲斋。幼嗜书，明《春秋》。尝应科举，不合主司，即弃去，致力为古文。欧阳玄奇其才，欲荐之，会疾卒。弟郑采亦有文名。有《郑氏联璧集》。